CELEX: 32010D0226
Language: lt
Date: 1271721600000
Title: 2010/226/: 2010 m. balandžio 20 d. Komisijos sprendimas dėl Europos Parlamento ir Tarybos reglamento (EB) Nr. 1907/2006 XVII priede išvardytų trumposios grandinės chlorintų alkanų (SCCP) apribojimo pakartotinio nagrinėjimo (pranešta dokumentu Nr. C(2010) 1942) (Tekstas svarbus EEE)

22.4.2010   
            
            
               LT
            
            
               Europos Sąjungos oficialusis leidinys
            
            
               L 100/15
            
         KOMISIJOS SPRENDIMAS
   2010 m. balandžio 20 d.
   dėl Europos Parlamento ir Tarybos reglamento (EB) Nr. 1907/2006 XVII priede išvardytų trumposios grandinės chlorintų alkanų (SCCP) apribojimo pakartotinio nagrinėjimo
   (pranešta dokumentu Nr. C(2010) 1942)
   (Tekstas svarbus EEE)
   (2010/226/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 69 straipsnio 5 dalį,
   pasikonsultavusi su komitetu, įsteigtu pagal Reglamento (EB) Nr. 1907/2006 133 straipsnį,
   kadangi:
   
               (1)
            
            
               2009 m. birželio 4 d. raštu Nyderlandai pasiūlė pakartotinai išnagrinėti Reglamento (EB) Nr. 1970/2006 XVII priedo 42 įraše nurodytų trumposios grandinės chlorintų alkanų (SCCP) apribojimą ir pagal šio reglamento 69 straipsnio 5 dalį pateikė šiam tikslui reikalingų įrodymų. Nyderlandai teigia, kad šios medžiagos, visų pirma esančios gaminių, įskaitant kaučiuko gaminius, statybines medžiagas (sandariklius), tekstilės gaminius ir dažais bei gruntais apdorotus gaminius, sudėtyje, kelią pavojų aplinkai; tai susiję su per visą šių gaminių gyvavimo ciklą vykstančiu medžiagų garavimu, išplovimu ir erozija.
            
         
               (2)
            
            
               Paskutiniame Europos Sąjungos rizikos vertinimo ataskaitos (2), parengtos pagal 1993 m. kovo 23 d. Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės (3), priede padaryta išvada, kad SCCP atitinka patvarios, bioakumuliacinės ir toksiškos (PBT) medžiagos kriterijus; be to, nustatyti kiti pavojai aplinkai, susiję su tekstilės gaminių padengimu ir gumos mišiniu ir (arba) perdirbimu. Nustatyta, kad dėl PBT medžiagos savybių SCCP yra laikomos labai didelį susirūpinimą keliančiomis medžiagomis, todėl pagal Reglamento (EB) Nr. 1907/2006 59 straipsnį jos įtrauktos į kandidatinį sąrašą.
            
         
               (3)
            
            
               2007 m. birželio 7 d. Sprendimu 2007/395/EB dėl nacionalinių nuostatų, susijusių su trumposios grandinės chlorintų alkanų naudojimu, apie kurias pagal EB Sutarties 95 straipsnio 4 dalį pranešė Nyderlandų Karalystė (4), Komisija Nyderlandams leido toliau taikyti savo nacionalines nuostatas dėl SCCP, kurios yra griežtesnės nei 1976 m. liepos 27 d. Tarybos direktyvos 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais (5), suderinimo I priedo nuostatos dėl SCCP. Šie esami ir griežtesni SCCP apribojimai, kuriuos Nyderlandai gali taikyti iki 2013 m. birželio 1 d., nurodyti Komisijos komunikate remiantis Reglamento (EB) Nr. 1907/2006 67 straipsnio 3 dalimi (6).
            
         
               (4)
            
            
               Pasiūlyta SCCP įtraukti į Jungtinių Tautų Europos ekonominės komisijos tolimų tarpvalstybinių oro teršalų pernašų konvencijos protokolą dėl patvarių organinių medžiagų. Kadangi tai dar nėra padaryta, reikėtų pradėti SCCP apribojimo pakartotinį nagrinėjimą pagal Reglamentą (EB) Nr. 1907/2006, siekiant nedelsti priimti tinkamas rizikos mažinimo priemones.
            
         
               (5)
            
            
               Pagal Reglamento (EB) Nr. 1907/2006 69 straipsnio 4 dalį Nyderlandai turėtų parengti šio reglamento XV priedo reikalavimus atitinkančią dokumentaciją,
            
         PRIĖMĖ ŠĮ SPRENDIMĄ:
   1 straipsnis
   Reglamento (EB) Nr. 1907/2006 XVII priedo 42 įraše nurodytų trumposios grandinės chlorintų alkanų apribojimas pakartotinai nagrinėjamas šio reglamento 69 straipsnyje nustatyta tvarka.
   2 straipsnis
   Šis sprendimas skirtas valstybėms narėms ir Europos cheminių medžiagų agentūrai.
   
      Priimta Briuselyje 2010 m. balandžio 20 d.
      
         
            Komisijos vardu
         
         Antonio TAJANI
         
            Pirmininko pavaduotojas
         
      
   
   
      (1)  OL L 396, 2006 12 30, p. 1.
   
      (2)  Europos Sąjungos rizikos vertinimo ataskaita, atnaujinta redakcija, 2008 m. rugpjūčio mėn. http://ecb.jrc.ec.europa.eu/
   
      (3)  OL L 84, 1993 4 5, p. 1.
   
      (4)  OL L 148, 2007 6 9, p. 17.
   
      (5)  OL L 262, 1976 9 27, p. 201.
   
      (6)  OL C 130, 2009 6 9, p. 3.